Sheryl Hughes

## Sheryl Ann Hughes

**Cymeriad poblogaidd yng Nghmderi, gafodd sawl perthynas ac affêr dros y blynyddoedd.**

## Hanes

### Cyrraedd y Cwm

Daeth Sheryl Hughes i Gwmderi yn 2001 fel chwa o awyr iach. Ar ôl dod ar draws ei hen ffrind ysgol, Lowri Jenkins yn y dre ail-gysylltodd y ddwy a daeth Sheryl, ei sgertiau byr a'i sodlau uchel yn ymwelydd cyson â'r pentref.

Er bod Sheryl wedi dyweddïo â Nathan, doedd Sheryl ddim yn ffyddlon iddo.

O fewn dim cafodd enw fel un oedd yn mwynhau cael amser da ond doedd Lowri na'i gŵr, Darren yn gallu ymdopi gyda phartïon trwy'r amser.

Pan symudodd cwmni tacsis Meic Pierce a Derek Jones 'Deri Deithio' i'r garej, cafodd Sheryl waith yn ateb galwadau ffôn.

### Perthynas gyda Darren

Wedi i Meic a Derek wrthod gadael iddi yrru tacsi, fe wnaeth hi ddechrau cwmni tacsi arall o'r un adeilad gydag Anita - Sherita Cabs. Ond wedyn, fe ddaethon nhw'n ffrindiau ac fe fuon nhw'n gweithio gyda'i gilydd unwaith eto, mewn lleoliad newydd, y drws nesaf i dŷ Karen, dan yr enw Deri Deithio.

Yn ddiweddarach, cafodd Sheryl berthynas gyda Darren ond fe wnaeth Lowri ddod i wybod am y berthynas. Gadawodd Lowri ei gŵr a Chwmderi, ac ar ôl cael ei fygwth gan Delme, tad Lowri, gadawodd Darren y pentref i deithio'r byd.

Parhaodd i weithio yn Deri Deithio tan iddi gael ei diswyddo am fod yn hwyr i'r gwaith drwy'r amser. Am gyfnod byr, bu'n gweithio yn y fferyllfa gyda Geraint Stephens.

Yr un adeg, ymosododd rhywun arni yn ei fflat ond doedd neb yn ei chredu hi. Fe symudodd hi i le gwely a brecwast tan bod ei harian yn gorffen. Cymerodd y Parchedig William Jones drueni arni a chynigiodd le iddi aros yn Y Ficerdy. Yn ddiweddarach, daeth hi'n gynorthwy-ydd iddo gan ddod â chwa o awyr iach i'r Eglwys a'i fywyd preifat.

Tra'n aros yn Y Ficerdy, daeth ei mam Julie i'r pentref, a daeth y ddwy i ddeall ei gilydd yn well ar ôl i'w perthynas fod yn un anodd dros y blynyddoedd. Daeth y ddwy hefyd i adnabod Rhiannon, chwaer Sheryl a merch Julie, gafodd ei mabwysiadu pan oedd yn blentyn.

### Babi newydd

Pan gafodd Sheryl bwl o salwch fe fynnodd Wil ei bod yn mynd at y doctor. Poenai Sheryl ei bod yn dioddef o glefyd siwgr fel ei mam ond fe wnaeth hi ddarganfo ei bod hi'n disgwyl babi Darren. Roedd hi'n benderfynol ei bod am ei gadw, er y byddai'n fam sengl.

Ganed ei mab Wil ar lawr y Deri Arms gyda help Bleddyn Matthews.

Symudodd Sheryl i dŷ Karen gyda'i mam, ag o fewn dim, ymunodd Rhiannon â nhw. Bu Julie'n rhedeg salon torri gwallt o'r 'stafell gefn. Yn ystod y cyfnod yma, gwnaeth Bleddyn gyfaddef ei deimladau tuag at Sheryl, ond nid oedd hi'n ei weld fel mwy na ffrind. Dychwelodd Darren i'r Cwm ac ailgydiodd Sheryl ag ef yn eu perthynas, a symudodd y teulu bach i fflat y Deri, a oedd erbyn hyn dan berchnogaeth Meic ag Anita.

### Garry Monk

Byr oedd hapusrwydd y cwpl oherwydd fe ddechreuodd Sheryl berthynas gyda Garry Monk. Tra oedd Darren yn bocsio i ennill blaendal i brynu modrwy iddi, 'roedd Sheryl a Garry mewn stafell llawn rhosod yn yfed siampên. Priododd Darren a Sheryl yn 2003. Yn yr un cyfnod, dechreuodd Darren ddioddef o epilepsi. Roedd Darren yn beio'i hun am ei gyflwr ond roedd euogrwydd yn pwyso'n drwm iawn ar Sheryl, yn enwedig gan ei bod hi gyda Garry y noson honno pan gafodd Darren ei ail ffit yn y Deri.

Pan aeth Darren i mewn i goma, tyngodd Sheryl lw i fod yn ffyddlon iddo. Pan chwalodd y briodas, trodd Sheryl at Garry am gysur a bu'r ddau mewn perthynas am gyfnod hir. Dros amser datblygodd y berthynas yn un dreisgar, a phenderfynodd Sheryl adael Garry a magu Wil ar ei phen ei hun.

### Y Salon

Canolbwyntiodd Sheryl ar ei busnes gyda'i mam Julie yn siop drin gwallt Deri Dorri, yn ddiweddarach Salon J&S.

Fe ddechreuodd garu â Kevin Powell, mab Meic a hanner brawd Darren, er i'r berthynas godi gwrychyn ei chwaer Rhiannon, fu hefyd mewn perthynas byr â Kevin.

Roedd Sheryl yn wyllt gacwn ar ôl clywed si fod Darren yn ystyried symud i fyw i Ganada, a'i fod yn meddwl mynd â Wil gydag ef. Arweiniodd hyn at ffrae rhwng Anita a Sheryl, a thra bod y ddwy am yddfau'i gilydd, cafodd Wil bach ddamwain gas.

Daeth y teulu i ddealltwriaeth a phan adawodd Darren am Ganada gyda'i wraig newydd Katie, arhosodd Wil yng Nghwmderi gyda Sheryl.

Dyweddiodd Sheryl a Kevin, ond ar ôl damwain car ddifrifol roedd iechyd Kevin yn fregus iawn. Yn dilyn effeithiau'r ddamwain, cafodd Kevin strôc ddifrifol ar fore ei briodas â Sheryl. Bu'n iddo gael llawdriniaeth frys a gohirwyd y briodas.  Er iddo wella, daeth y berthynas i ben wedi i'r pwysau ddod yn ormod i'r ddau.

### Gethin, Garry a Moc

Cychwynodd berthynas rhwng Gethin Thomas a Sheryl, a daeth Sheryl i ddeall bod dim llawer o Gymraeg rhwng Gethin a'i dad Moc Thomas, felly estynodd wahoddiad i Moc ddod i gymodi ag ef. Roedd Gethin yn gandryll â hi am ail agor hen graith. Daeth i'r amlwg wedyn fod gan Gethin wraig a phlentyn pan gyrhaeddodd Natalie y salon gyda bag yn llawn o eiddo Gethin. Daeth ei berthynas â Sheryl i ben.

Roedd atyniad amlwg rhwng Sheryl a Moc, a chryn gystadleauth pan gychwynodd Moc berthynas gydag Anita.

Yn y diwedd, llwyddodd Sheryl i ddenu Moc a daeth i fyw ati, er yn ddiarwybod iddi roedd y berthynas yn rhoi Wil mewn perygl. Cyhoeddodd Gethin o flaen pawb yn y Deri fod Moc wedi ei gam-drin pan oedd yn blentyn, ond yn anffodus ychydig oedd yn ei goelio. Er hyn, roedd yr honiadau yn peri i Sheryl ystyried o ddifrif os oedd ei mab yn gwbl ddiogel yn byw o dan yr un to â Moc, ac roedd ei dyletswydd fel mam yn ei gorfodi i adael Cwmderi am gyfnod, gan fynd â Wil i Ganada o'r ffordd.

Ar ôl i Sheryl ddychwelyd i Gwmderi, llwyddodd Garry Monk ei harwain oddi wrth Moc, ac ail-gydiodd y ddau yn eu perthynas. Cyfaddefodd Sheryl wrth Garry ei bod wedi ei ddefnyddio er mwyn dial ar Moc ond gan fod ei deimladau tuag ati mor gryf, fe arhoson nhw gyda'i gilydd.  Nid oedd y berthynas yn un hawdd. Trefnodd Garry ddiwrnod i'w gofio ar gyfer ben-blwydd Sheryl a gofynnodd iddi ei briodi ond gwrthododd hi.  Yna codwyd hen fwganod pan gollodd Garry ei dymer ar ôl parti pen-blwydd Chester.  Er hyn, fe ddyweddiodd y ddau.

Wrth i ddiwrnod y briodas nesau, fe ddechreuodd Sheryl gael traed oer. Trefnodd i adael Cwmderi gyda Wil a gadael nodyn i Garry yn esbonio pam na allai ei briodi. Cytunodd Moc, a oedd erbyn hyn wedi ail-gynnau ei berthynas ag Anita, i helpu Sheryl ffoi.

Unwaith eu bod ar y ffordd, cyhoeddodd Moc ei fod am adael gyda Sheryl a Wil, a chychwyn bywyd newydd fel teulu yn America. Y gwir oedd fod Moc yn bwriadu cam-drin Wil, ond yn ffodus llwyddodd Dani i gysylltu â Sheryl mewn pryd i achub Wil. Fe lwyddodd Moc ddianc, a dychwelodd Sheryl i Gwmderi i ail-adeiladu ei bywyd ar ei phen ei hun.

Ar ôl cyfnod yng Nghanada, daeth Darren yn ôl i'r Cwm, a daeth Sheryl ag ef i'r dealltwriaeth y byddai'n well i Wil fynd i fyw at Darren a Katie yng Nghanada, yn y gobaith y byddai'n cael bywyd gwell.

### Trais

Roedd 2013 yn flwyddyn dywyll ym mywyd Sheryl. Roedd Kevin, ei chyn gariad erbyn hyn wedi dyweddio â Debbie Collins ond y noson cyn y briodas daeth Kevin i'r salon i gyfaddef ei bod eisiau ail-gynnau eu perthynas. Gwrthododd Sheryl yn gadarn, ac wedi iddi ddweud hyn, fe dreisiodd Kevin hi.

    Er i'r briodas fynd yn ei blaen, cyfaddodd Kevin y cwbwl i Debbie. Penderfynodd hithau aros gyda Kevin am yn ddigon hir i gael hawlio arian mewn unrhyw ysgariad.

Pan ddaeth Kevin i ddychryn Sheryl, ymosododd hi arno gyda haearn smwddio a chredai ei bod wedi ei ladd. Gofynnodd am help Garry i guddio'r corff, ond daeth yn amlwg fod Kevin wedi goroesi'r ymosodiad, a'i fod yn awr yn gallu dal hynny yn eu herbyn.

Er i Sheryl dynnu'r cyhuddiad o drais yn erbyn Kevin yn ôl, trodd trigolion y pentre eu cefnau arno. Cyfaddodd Kevin y gwir wrth Meic a phenderfynodd bod rhaid perswadio Sheryl fynd â'r mater ymhellach.

Wrth i'r mater gyrraedd y llys, roedd Sheryl, Cadno a Debbie yn barod i roi tystiolaeth yn ei erbyn.  Yn y diwedd, newidiodd Kevin ei ble i euog, a chafodd ei anfon i'r carchar.

### Hywel a cholli Meilyr

Tuag at ddiwedd 2014, dechreuodd Sheryl gael affêr gyda Hywel Llywelyn, a oedd ar y pryd wedi priodi Gaynor. Er i Hywel gyfaddef wrth Sheryl nad oedd yn bwriadu gadael Gaynor, aeth y dewis allan o'i ddwylo pan darganfyddodd Sheryl ei bod yn disgwyl babi.

Penderfynodd Sheryl ei bod eisiau i Hywel gael Llwyncelyn fel rhan o'r ysgariad, fel cartref i'w teulu newydd, a symudodd y ddau i mewn am gfynod, yn rhannu'r tŷ gyda Gaynor - sefyllfa annifyr i bawb. Tra'n disgwyl, daeth i'r amlwg bod gan Sheryl broblemau gyda'i chalon a fyddai'n gallu rhoi ei bywyd mewn perygl. Ganed eu mab, Meilyr yn iach ond bu rhaid i Sheryl gael llawdriniaeth ddifrifol ar ei chalon a gadael ei mab yn ofal Hywel.

Tra bod Sheryl yn gwella yn yr ysbyty, bu farw Meilyr yn ei got. Am gyfnod bu'n rhaid cuddio'r gwir rhag Sheryl er mwyn peidio amharu ar ei hiechyd, ond pan ddaeth i wybod y gwir, torrodd ei chalon.

Cafodd Sheryl hi'n anodd iawn i ymdopi â marwolaeth ei mab, yn enwedig wrth weld Nicky, mab Vicky, a fyddai wedi bod yr un oed â Meilyr o amgylch y pentref.  Penderfynodd ei bod angen gadael Cwmderi am gyfnod a rhoddodd gais i fynd dramor i wirfoddoli.

### Esther

Ar ôl i Sheryl ddychwelyd o Affrica, cafodd Hywel sioc enfawr rai wythnosau wedi hynny, ar ôl darganfod fod Sheryl wedi mabwysiadu babi newydd o'r enw Esther. Honnai Sheryl ei bod wedi mynd trwy'r sianeli cywir i'w mabwysiadu, ond mewn gwirionedd doedd y broses ddim yn un hollol gyfreithiol.

Er i Hywel gael hi'n anodd i gychwyn, daeth i dderbyn Esther fel merch iddo ac fe gafodd y ddau gadw'r babi.

### Alopesia

Pan gychwynodd Sheryl golli ei gwallt, teimlai o dan bwysau i gadw'r gyfrinach, yn enwedig â hithau'n gweithio mewn siop trin gwallt. Daeth ei pherthynas â Hywel dan straen, â hithau'n ceisio esgoi sefyllfaoedd lle byddai'n dod i wybod.

Pan ddatgelodd y gwir, cafodd Hywel drafferth i ymdopi, ond gyda chyngor a help daeth Sheryl i dderbyn ei sefyllfa a dod i'r arfer o orfod gwisgo wig.

### Perthynas â Gethin

Er i Hywel a Sheryl ddyweddio, dychwelodd Sheryl at ei hen driciau pan gychwynodd affêr gyda'i chyn gariad Gethin Thomas. Er mai cael ychydig bach o hwyl oedd y bwriad, cychwynodd Gethin fynd yn ddifrifol iawn am y berthynas a dechrau codi ofn ar Sheryl, a bygwth datgelu'r gwir.

Mynnodd Sheryl nad oedd am adael Hywel, ond gyda diwrnod ei phriodas yn agosau, daeth Hywel i wybod y gwir trwy glywed galwad ffôn rhwng y ddau. Gyda chymorth Garry Monk, ceisiodd Hywel ddarganfod a oedd y berthynas wedi dod i ben ai peidio, heb gyfaddef wrth Sheryl ei fod yn gwybod. Ond yn y diwedd penderfynodd ei fod am barhau â'r briodas.

Ar fore'r briodas cyfaddefodd Gethin y cyfan i'w bartner Ffion, morwyn briodas Sheryl. Eiliadau cyn mynd i mewn i'r capel, datgelodd Ffion ei bod yn gwybod y cwbwl. Er gwaethaf ymdrechion Gethin aeth y briodas yn ei blaen ond daeth y cyfan allan yn ystod y parti yn y Deri pan, ar ôl cael ei bryfocio, rhannodd Hywel y gwir gyda phawb.

Llwyddodd Sheryl i berswadio Hywel i roi cyfle arall arni a gadawodd y ddau ar eu mis mêl ond yn ofer. Daeth Hywel i'r canlyniad bod y berthynas drosodd a thaflodd Sheryl allan o'r tŷ gan addo ymladd i geisio cael gwarchodaeth lawn o Esther.

### Marwolaeth

Ar fore Sadwrn 21 Gorffennaf 2018, daeth Dani o hyd i gorff Sheryl ar waelod grisiau'r fflat ar ôl dod i agor Salon J&S. Fe ddatgelwyd ei bod hi wedi disgyn lawr grisiau ar ddamwain, a hithau wedi cael ei llofruddio gan Gethin yn ei dymer.

## Hanes gwaith

 Dreifar a gweithredwr ffôn
 Ariannwr
 Perchennog a thorrwr gwallt

## Gwybodaeth ychwannegol

* Llinell agoriadol Sheryl yn ei ymddanogsiad cyntaf oedd 'Whassup?', cyfeiriad at hysbyseb boblogaidd ar gyfer y cwrw Budweiser a oedd yn cael ei ddarlledu ar y pryd.

## References

1. ↑ https://www.thefreelibrary.com/Youngest+ever+TV+soap+star+born+in+pub%3B+TELEVISION%3A+Pobol+y+Cwm%27s...-a091641555
2. ↑ https://www.thefreelibrary.com/Darren%2C+Sheryl+a+Garry+--+tro+yn+y+triongl+serch.-a0120323182
3. ↑ https://www.thefreelibrary.com/Pigion+Y+DYDD.-a0188993300
4. ↑ https://www.thefreelibrary.com/Pigion+Y+DYDD.-a0227052788
5. ↑ https://www.thefreelibrary.com/Sheryl+learns+more+about+Gethin%27s+%5B...%5D.-a0281145901
6. ↑ https://www.thefreelibrary.com/Pigion+Y+DYDD.-a0312836813
7. ↑ https://www.thefreelibrary.com/Pigion+Y+DYDD.-a0312135709
8. ↑ https://www.thefreelibrary.com/Pigion+Y+DYDD.-a0316384476
9. ↑ https://www.thefreelibrary.com/pigon+Y+DYDD.-a0314596004
10. ↑ https://www.thefreelibrary.com/Kevin+yn+camu+o+flaen+ei+well.-a0365325274
11. ↑ https://www.dailypost.co.uk/whats-on/film-tv/pobol-y-cwm-fans-early-10587197

Categori:Cymeriadau
Categori:Y teulu Hughes
Categori:Y teulu Llywelyn
Categori:Gweithwyr Y Salon
Categori:Dyfodiadau 2001
Categori:Gweithwyr Deri Deithio
Categori:Gweithwyr y fferyllfa
Categori:Preswylwyr fflat y Deri
Categori:Preswylwyr fflat y Salon
Categori:Preswylwyr 21 Heol Llanarthur
Categori:Cymeriadau marw
Categori:Cyn Gymeriadau
Categori:Dioddefwyr llofruddiaeth
Categori:Ymadawiadau 2018